
PREDLOG PRIPOROČILA EVROPSKEGA PARLAMENTA
o priporočilu Evropskega parlamenta Svetu in podpredsednici Komisije/visoki predstavnici Unije za zunanje zadeve in varnostno politiko o pregledu nadaljnjih ukrepov, ki jih je sprejela ESZD dve leti po poročilu EP o strateškem komuniciranju EU za boj zoper propagando, ki jo proti njej usmerjajo tretje strani
2018/2115(INI))
Evropski parlament,
–	ob upoštevanju sklepov Evropskega sveta z dne 28. marca in 27. junija 2014,
–	ob upoštevanju sporočila Komisije z dne 26. aprila 2018 z naslovom Boj proti dezinformacijam na spletu: evropski pristop (COM(2018) 236).
–	ob upoštevanju kodeksa ravnanja EU v zvezi z dezinformacijami, objavljenega 26. septembra 2018,
–	ob upoštevanju resolucije z dne 23. novembra 2016 o strateškem komuniciranju EU zoper propagando, ki jo proti njej usmerjajo tretje strani[footnoteRef:1],  [1:  UL C 224, 27.6.2018, str. 58.] 

–	ob upoštevanju skupnega sporočila visoke predstavnice Unije za zunanje zadeve in varnostno politiko ter Komisije z dne 6. aprila 2016 z naslovom „Skupni okvir o preprečevanju hibridnih groženj: odgovor Evropske unije“ (JOIN (2016)0018),
–	ob upoštevanju sporočila Komisije z dne 20. aprila 2016 o izvajanju evropske agende za varnost z namenom boja proti terorizmu ter utiranja poti k učinkoviti in pravi varnostni uniji (COM(2016) 230),
–	ob upoštevanju študije Evropske ustanove za demokracijo o izvedljivosti medijskih pobud v ruskem jeziku v državah vzhodnega partnerstva in drugod z naslovom "Vnašanje pluralnosti in ravnovesja v medijski prostor v ruskem jeziku",
–	ob upoštevanju poročila podpredsednice Komisije/visoke predstavnice Unije za zunanjo in varnostno politiko z naslovom „EU v spreminjajočem se globalnem okolju – bolj povezan, konflikten in kompleksen svet“ in potekajočega dela o novi globalni varnostni strategiji EU,
–	ob upoštevanju akcijskega načrta EU o strateški komunikaciji z dne 22. junija 2015,
–	ob upoštevanju člena 113 Poslovnika,
–	ob upoštevanju poročila Odbora za zunanje zadeve (A8-0000/2018),
1.	priporoči Svetu in podpredsednici Komisije/visoki predstavnici Unije za zunanje zadeve in varnostno politiko:
Stanje v letu 2018 – Boj proti informacijski vojni 
a)	upoštevati, da bi morala biti svoboda govora in izražanja ter medijskega pluralizma v središču demokratičnih družb in zagotavljati najboljšo zaščito proti sovražni propagandi; 
b)	razmisliti o oblikovanju zavezujočega pravnega okvira na ravni EU in na mednarodni ravni za reševanje hibridnega vojskovanja, vključno s kibernetskim in informacijskim vojskovanjem, kar se je izkazalo za potrebno zlasti zaradi sovražnih dejanj Rusije na teh območjih; 
c)	podpreti vedno večje število državnih institucij, možganskih trustov, nevladnih organizacij, ki se ukvarjajo s propagando in dezinformacijami, ter zagotoviti, da strateško komuniciranje EU postane ena od prvih prednostnih nalog na evropskem dnevnem redu; pozvati podpredsednico/visoko predstavnico in Komisijo, naj tesneje sodelujeta na tem področju; 
d)	opozoriti države članice, ki še naprej zanikajo obstoj strateške propagande, da jo priznajo in sprejmejo zaščitne ukrepe za boj proti njej in njeno odkrivanje; 

Vrste napačnih informacij, dezinformacij in propagande, usmerjenih proti EU in njenim sosedom

e)	priznati opravljeno delo na različnih ravneh, da bi določili vrste vpliva in uporabljena orodja proti EU in njenim sosedam ter preusmerili pozornost na poglobljeno analizo njihovega vpliva in učinkovitosti in razvili ukrepe za boj proti tem orodjem; 
f)	osredotočiti se na vedno večjo izpopolnjenost orodij, ki se uporabljajo za širjenje lažnih novic, vključno z novimi načini širjenja propagande preko uporabe več spletišč nizke kakovosti, portalov in televizijskih postaj za razširjanje glavnih diskurzov; izraža zaskrbljenost glede dejavnosti Rusije v zvezi s tem;
Industrija in družbeni mediji
g)	nameniti posebno pozornost družbenim medijem, ki so kljub nasprotnim prizadevanjem najpogostejše orodje za širjenje dezinformacij in sovražne propagande; 
h)	skupaj z državami članicami s predpisi urediti dejavnosti ponudnikov družbenih medijev ter zagotoviti njihovo popolno preglednost in odgovornost, zlasti z omogočanjem odkrivanja identitete in lokacije ne le avtorjev, ampak tudi sponzorjev predložene politične vsebine;
i)	pozvati ponudnike družbenih medijev, da tesno sodelujejo z državnimi organi pri vseh preiskavah domnevne uporabe svojih platform za sovražne namene in izvajajo pregledne revizije subjektov, za katere je bilo ugotovljeno, da širijo dezinformacije in propagando; 
j)	upoštevati, da se prepoved sumljivih računov ali izbris neprimerne vsebine lahko obravnava kot cenzura in torej zagotoviti, da se te dejavnosti izvajajo pregledno, v sodelovanju s pristojnimi organi in civilno družbo ter popolnim vpogledom v razloge za takšno ukrepanje;
Najboljše prakse
k)	nadaljevati razvoj večje odpornosti in zmožnosti odgovoriti na grožnje v realnem času, razviti preventivne ukrepe in razmišljati en korak naprej, namesto odzivov na napade in analiz napadov, ki so se že zgodili; 
l)	nameniti posebno pozornost temu, kako pomembno je ne le odkrivanje, ampak tudi zagotavljanje jasne odgovornosti za te napade, vključno z javnim imenovanjem storilcev, njihovih sponzorjev in ciljev, ki jih želijo doseči, ter opredeliti učinek teh napadov na ciljno občinstvo; 
m)	vključiti civilno družbo in strokovno skupnost v nadaljnjo krepitev ukrepov, namenjenih preverjanju dejstev in izpostavljenosti dezinformacijam, poglabljanju raziskav in analizi upravljanja informacij;
Evropski pristop
n)	priznati vidne rezultate, ki jih je dosegla projektna skupina East StratCom: še naprej podpirati projektno skupino EU East StratCom, ki je od svoje ustanovitve odkrila več kot 4000 primerov dezinformacijskih kampanj o najrazličnejših temah; 
o)	spremeniti projektno skupino East StratCom v polno delujočo enoto ter zagotoviti ustrezna finančna sredstva in človeške vire, ki bodo znatno povečali njen potencial, učinkovitost in kakovost dela;
p)	obravnavati sedanje pomanjkljivosti v projektni skupini East StratCom, vključno s pomanjkanjem regionalnega strokovnega znanja, obsežno menjavo osebja ter pomanjkanjem institucionalne kontinuitete, in zagotoviti ustrezna finančna sredstva ter organizacijsko strukturo, saj je to edini način za zagotovitev popolne strokovnosti, učinkovitosti in rezultatov; 
q)	pozvati države članice, ki tega še niso storile, da svoje nacionalne strokovnjake dodelijo projektni skupini East StratCom; 
r)	vključiti v sodelovanje predstavništva EU v Evropski uniji in delegacije EU zunaj nje v podporo delu projektne skupine East StratCom, tudi z zagotavljanjem prevodov njihovih publikacij v lokalne jezike; 
s)	osredotočiti se na države pristopnice in partnerice v sosedstvu EU, ki so pogosto najbolj izpostavljene ruski propagandi; 
t)	uvrstiti strateško komuniciranje zoper propagando kot stalno točko na dnevni red in izvajati redne preglede politike EU glede tega vprašanja; 
u)	predlagati naslednjemu Evropskemu svetu in Komisiji, da se za preprečevalno strateško propagando v novi Komisiji dodeli ločen portfelj z ustrezno podporo specializirane agencije; 
v)	povezati obstoječe nacionalne in lokalne specializirane centre, možganske truste, nevladne organizacije ter druge akterje in institucije, ki se ukvarjajo s strateško propagando, v vseevropsko omrežje, ki bi pomagalo pri usklajevanju njihovih ukrepov in zbiranju njihovih ugotovitev na enem mestu; dodeliti ustrezna sredstva za to podjetje; poudarja, da bi to omrežje moralo biti odprto za podobno misleče partnerje EU; 
Zaščita volitev pred sovražno propagando
w)	odločno obsoditi vmešavanje tretjih strani v volitve in referendume ter uporabo botov, trolov in lažnih računov v političnih kampanjah; poudarja sposobnost demokratičnih družb, da sprejemajo svoje lastne politične odločitve;
x)	pozvati države članice k izmenjavi podatkov o kakršnem koli tujemu poseganju v volilne procese in izmenjavi primerov najboljše prakse pri boju proti temu, da bi povečali odpornost na tako vmešavanje; 
y)	pozvati države članice, naj zagotovijo, da bodo v volilni zakonodaji upoštevane morebitne grožnje, ki izvirajo iz kibernetskih napadov in sovražne propagande, ter poudarja, da je treba te predpise ustrezno spremeniti, da bi se lahko učinkovito zoperstavili takšnim grožnjam; 
z)	pozvati države članice k prilagoditvi njihovih volilnih pravil za spletne kampanje ter spremljati in ocenjevati ukrepe za preglednost v zvezi s političnim oglaševanjem, ki ga uvajajo politične platforme; 

°
°	°
2.	naroči svojemu predsedniku, naj to priporočilo posreduje Svetu, Komisiji in podpredsednici Komisije/visoki predstavnici Unije za zunanje zadeve in varnostno politiko ter v vednost ESZD in NATU ter predsedniku, vladi in parlamentu Rusije.

